Det er svært at spå – især om fremtiden. Det gælder ikke mindst økonomiske forudsigelser og især dem fra de finansielle udbyderes økonomiske eksperter.

Det kan virke meget overbevisende, når økonomer slynger om sig med fagudtryk og sammenhænge mellem økonomiske nøgletal og indikatorer.

Mange banker forudsagde, at 2018 ville blive et godt år for aktier. Men denne slags usikre konkrete forudsigelser bør man holde sig fra, hvis man ikke samtidig beskriver risikoen i markedet.

Vi har i det følgende plukket et par eksempler i forudsigelser fra de to store danske banker og slutter – i al beskedenhed – af med vores egen forudsigelse om værdipapirmarkederne.

Pointen er – ud over at Finanshuset måske har ramt lidt bedre – at forudsigelser er usikre. Du skal derfor ikke skal tage dem alt for alvorligt, når du sammensætter og vedligeholder din portefølje. Planlæg hellere ud fra forhold, du har indflydelse på som eksempelvis omkostninger og risiko.

Danske Banks forudsigelse

Uddrag fra klumme om Danske Bank Quarterly View Q1 2018 om Danske Banks vurdering af muligheder og risici som investor i det kommende år.

”Det globale opsving kører i højt gear. Vi forventer, at den stærke økonomiske udvikling fortsætter i 2018, og at aktier dermed vil give det højeste afkast – præcis som vi har oplevet i år.”

”Konkret forventer vi, at globale aktier i løbet af de kommende 12 måneder vil give et afkast på 8-12 pct. For en dansk investor kan afkastet dog blive mindre, alt afhængig af hvordan kronekursen udvikler sig i forhold til andre valutaer.”

”Aktuelt ser vi dog ingen tegn på en aktieboble. Vores vurdering er, at selskabernes stigende indtjening hidtil har retfærdiggjort de kursstigninger, vi har set – og at den trend vil vare ved det kommende år.”

Nordeas forudsigelse

Uddrag af artikel fra finans.dk fra april 2018

”… ifølge Nordea modsvarer de faldende aktiekurser ikke fremgangen hos amerikanske virksomheder. [Banken] … vurderer, at amerikanske virksomheder har udsigt til tæt på 20 pct. indtjeningsvækst på årsbasis i den igangværende regnskabssæson.

Men selv om de amerikanske virksomheder signalerer stærk og tiltagende vækst, har prissætningen på aktier (P/E) taget nogle gevaldige dyk siden nytår…”

”… Det store spørgsmål er derfor, om faldet i prisfastsættelsen foregriber en større nedgang i væksten. Det er ikke vores opfattelse…”

”Tværtimod spår Nordea, at den globale økonomiske aktivitet vil være højere i 2018 end i 2017, hvilket gør aktier til bankens foretrukne aktivklasse lige nu.”

”Hvis ikke den globale økonomi står over for en større opbremsning, forventer Nordea et 10-15 pct. aktieafkast over det næste år.”

”En stabilisering af handelssituationen vil kunne skabe pæne afkast også på den korte bane.

Leverer de amerikanske regnskaber som forventet eller endda højere, som de plejer, vil det skabe den fornødne rygvind til aktiemarkederne, som er nødvendigt for at få dem ud af den aktuelle uro.”

Finanshuset i Fredensborgs forudsigelse

I artiklen Quiz dig til bedre investeringer gav vi i januar 2018 følgende forudsigelse om året.

”Større usikkerhed kræver mindre risiko

Umiddelbart ser det ud til, at aktierne kan tænkes at fortsætte med at stige lidt endnu. På kort sigt kommer vi nok ikke til at se de store kursfald på obligationer – og altså ingen rentestigning. Men 2018 er lige begyndt, og der kan sagtens komme overraskelser i løbet af året.

Aktierne står til en solid korrektion af markedet, men om den kommer i 2018 er usikkert. Men tidspunktet, hvor noget udløser korrektionen rykker nærmere dag for dag, og du bør derfor sikre en god spredning af risiko i din formue og dine investeringer.

Der er ikke udsigt til en nedsmeltning af verdensøkonomien i 2018, så du kan regne med, hvis markederne falder, vil de med tiden stige igen. Du må dog indstille dig på, at den verdenspolitiske situation er blevet mere usikker. Det er blevet meget svært at opstille realistiske finansielle scenarier og nærmest umuligt at forudsige, hvilke der bliver til virkelighed.

I denne situation er det godt at sænke gearing i din portefølje og formue. Du skal afvikle gæld og mindske passiverne i din virksomhed.”

I FinansNYT i uge 1 2019 kan du se, hvordan det er gået FinansNYTs læsere i deres forudsigelser i årsquizzen for 2018. Du kan også give dit eget bud på hvad der kommer til at ske i 2019 i vores årsquiz for 2019.

I uge 52 får du en samling af de bedste artikler fra året der er gået, så du kan benytte juledagene på at læse op på alt det der påvirker din privatøkonomi.

God jul.